钦定古今图书集成/明伦汇编/官常典/第513卷 > 岳云
## 钦定古今图书集成/明伦汇编/官常典/第513卷 > 岳云

按《宋史》本传云：飞养子年十二，从张宪战，多得其力，
军中呼曰：“赢官人。”飞征伐未尝不与，数立奇功，飞辄
隐之，每战以手握两铁椎，重八十斤，先诸军登城，攻
下随州，又攻破邓州，襄、汉平，功在第一，飞不言。逾年，
铨曹辩之，始迁武翼郎。杨幺平，功亦第一，又不上。张
浚廉得其实，曰：“岳侯避宠荣，廉则廉矣，未得为公也。”
奏乞擢异数，飞力辞不受。尝以特旨迁三资，飞辞曰：
“士卒冒矢石，立奇功，始升一级，男云遽躐崇资，何以
服众？”累表不受。颍昌大战，无虑十数，出入行阵，体被
百馀创，甲裳为赤。以功迁忠州防御使，飞又辞。命带
御器械，飞又力辞之。终左武大夫、提举醴泉观，死，年
二十三。孝宗初，与飞同复原官，以礼祔葬。赠安远军
承宣使；雷忠训郎，阁门祇候，赠武略郎。霖朝散大夫、
敷文阁待制，赠大中大夫。初，飞下狱，桧令亲党王会
搜其家，得御札数箧，束之左藏南库。霖请于孝宗，还
之。霖子珂以淮西十五御札辨验汇次，凡出师应援
之先后皆可考。嘉定间，为《吁天辩诬集》五卷、《天定录》
二卷上之。震，朝奉大“夫、提举江南东路茶盐公事；霆，
修武郎、阁门祗候。”